零陵觀大水
作者：沈遼
朝代：宋

paragraphs: 春雨淫不已，江水一夕漲。
初聞漸其柵，離明已三丈。
老弱走山去，浮沉困丁壯。
髙樓半欲沒，木杪維舟舫。
睢阜已懷襄，那能辨閭巷。
升髙瞰其下，犬牙縈疊嶂。
始知地形隘，何由保無恙。
湘川浩東下，其勢不相讓。
安得驅山澤，移徙就空曠。
市井安且平，黎民獲生養。
羣流亦適性，千里肆夷漾。
斯懷知未遂，蓬茆獨怊悵。